CELEX: 62008CN0259
Language: sk
Date: 2008-06-17 00:00:00
Title: Vec C-259/08: Žaloba podaná 17. júna 2008 – Komisia Európskych spoločenstiev/Helénska republika

15.8.2008   
            
            
               SK
            
            
               Úradný vestník Európskej únie
            
            
               C 209/32
            
         Žaloba podaná 17. júna 2008 – Komisia Európskych spoločenstiev/Helénska republika
   (Vec C-259/08)
   (2008/C 209/48)
   Jazyk konania: gréčtina
   Účastníci konania
   
      Žalobkyňa: Komisia Európskych spoločenstiev (v zastúpení: M. Patakia a D. Recchia)
   
      Žalovaná: Helénska republika
   Návrhy žalobkyne
   
               —
            
            
               určiť, že Helénska republika si tým, že neprijala všetky nevyhnutné opatrenia na úplné a/alebo správne prebratie povinností vyplývajúcich z článku 3 ods. 1 a 2, článku 4 ods. 1 a článkov 5 a 8 smernice Rady 79/409/EHS z 2. apríla 1979 o ochrane voľne žijúceho vtáctva (1), nesplnila povinnosti, ktoré jej vyplývajú z týchto ustanovení,
            
         
               —
            
            
               zaviazať Helénsku republiku na náhradu trov konania.
            
         Žalobné dôvody a hlavné tvrdenia
   
               1.
            
            
               Komisia preskúmala zlučiteľnosť opatrení prijatých Helénskou republikou na účely prebratia smernice 79/409/EHS. Toto preskúmanie ukázalo, že niektoré ustanovenia smernice neboli prebraté úplne a/alebo správne.
            
         
               2.
            
            
               Komisia najmä tvrdí, že Helénska republika neprebrala článok 3 ods. 1 smernice 79/409/EHS, keďže neprijala všetky nevyhnutné opatrenia na ochranu, zachovanie a obnovu dostatočnej rôznorodosti a rozlohy biotopov pre všetky druhy vtákov uvedené v článku 1.
            
         
               3.
            
            
               Komisia okrem toho tvrdí, že článok 3 ods. 2 smernice 79/409/EHS nebol prebratý úplne a správne vzhľadom na to, že preberací akt neumožňuje preskúmanie zákonnosti označenia územia ako osobitne chráneného územia (OCHÚ), neobsahuje žiadne ustanovenia na ochranu biotopov nachádzajúcich sa mimo OCHÚ, ktoré však s nimi susedia, a napokon neobsahuje žiadne ustanovenie týkajúce sa obnovy zničených biotopov a vytvárania nových biotopov, hoci ide o dôležité ciele smernice.
            
         
               4.
            
            
               Komisia takisto tvrdí, že článok 4 ods. 1 smernice 79/409/EHS nebol prebratý správne, keďže nebol stanovený žiadny formálny postup pre klasifikovanie oblastí za osobitne chránené územia, neexistuje žiaden výslovný odkaz a ani spojenie medzi druhmi uvedenými v prílohe I a povinnosťou klasifikovania osobitne chránených území, a nebol uvedený žiaden odkaz na povinnosť zohľadniť trendy a kolísanie početnosti populácií chránených druhov.
            
         
               5.
            
            
               Komisia ďalej konštatuje, že článok 5 smernice 79/409/EHS nebol prebratý úplne a správne vzhľadom na to, že grécka právna úprava neobsahuje žiadne všeobecné ustanovenie o ochrane druhov, ako to požaduje smernica, ale sa zameriava na lov. Navyše neboli prebraté zákazy úmyselného usmrcovania chránených druhov a zberu vajec.
            
         
               6.
            
            
               Nakoniec Komisia tvrdí, že článok 8 ods. 1 smernice 79/409/EHS nebol prebratý správne, keďže grécka právna úprava neobsahuje všeobecný zákaz používania všetkých prostriedkov, zariadení alebo metód používaných na masový alebo neselektívny odchyt alebo usmrcovanie vtákov, alebo ktoré by mohli spôsobiť vymiznutie druhov v danej oblasti.
            
         
               7.
            
            
               Komisia teda tvrdí, že Helénska republika neprebrala úplne a/alebo správne povinnosti vyplývajúce z článku 3 ods. 1 a 2, článku 4 ods. 1 a článkov 5 a 8 smernice 79/409/EHS o ochrane voľne žijúceho vtáctva.
            
         
      (1)  Ú. v. ES L 103, 25.4.1979, s. 1; Mim. vyd. 15/001, s. 98.